PATVIRTINTA

Lietuvos Respublikos socialinės apsaugos ir darbo ministro

2015 m. spalio 13 d. įsakymu Nr. A1-587

**STATINIŲ PRITAIKYMO NEĮGALIESIEMS PRIEŽIŪROS PROJEKTŲ ATRANKOS 2016–2018 METAIS KONKURSO ORGANIZAVIMO NUOSTATAI**

**I SKYRIUS**

**BENDROSIOS NUOSTATOS**

1. Statinių pritaikymo neįgaliesiems priežiūros projektų atrankos 2016–2018 metais konkurso organizavimo nuostatai (toliau – šie nuostatai) nustato statinių pritaikymo neįgaliesiems priežiūros projektų (toliau – projektai) finansavimo tvarką, reikalavimus organizacijoms, siekiančioms gauti finansavimą iš valstybės biudžeto lėšų (toliau – pareiškėjai), reikalavimus projektų paraiškoms, remiamas veiklas, tinkamas ir netinkamas finansuoti išlaidas, projektų paraiškų pateikimo, vertinimo ir atrankos organizavimo bei valstybės biudžeto lėšų skyrimo, sutarčių su projektų vykdytojais sudarymo, projektų finansavimo ir jų įgyvendinimo kontrolės tvarką.
2. Projektų finansavimo tikslas – konkurso būdu atrinkti ir finansuoti projektus, užtikrinančius, kad nauji ir rekonstruojami statiniai būtų pritaikyti neįgaliesiems.
3. Pagrindinės šiuose nuostatuose naudojamos sąvokos:

3.1. **skėtinė neįgaliųjų asociacija** – neįgaliųjų asociacija, vienijanti neįgaliuosius ar neįgaliųjų asociacijas, vykdanti veiklas, skirtas neįgaliesiems ne mažiau kaip pusėje savivaldybių arba ne mažiau kaip pusėje apskričių, ir (ar) atstovaujanti jiems ne mažiau kaip pusėje savivaldybių arba ne mažiau kaip pusėje apskričių.

3.2. **projekto veiklų vykdytojai** – fiziniai asmenys, tiesiogiai ir nuolat prisidedantys prie projekto įgyvendinimo, konkrečiai atsakingi už viso projekto ar dalies jo veiklų įgyvendinimą. Projekto veiklų vykdytojais nėra laikomi fiziniai asmenys, kurie laikinai prisideda prie projekto įgyvendinimo savo žiniomis, įgūdžiais ir veikla (pvz., lektoriai);

3.3. kitos šiuose nuostatuose vartojamos sąvokos suprantamos taip, kaip jos apibrėžtos Lietuvos Respublikos civiliniame kodekse, Lietuvos Respublikos neįgaliųjų socialinės integracijos įstatyme, Lietuvos Respublikos nevyriausybinių organizacijų plėtros įstatyme, Lietuvos Respublikos statybos įstatyme, Statybos techniniame reglamente STR 2.03.01:2001 „Statiniai ir teritorijos. Reikalavimai žmonių su negalia reikmėms“, patvirtintame Lietuvos Respublikos aplinkos ministro 2001 m. birželio 14 d. įsakymu Nr. 317 ,,Dėl STR 2.03.01:2001 „Statiniai ir teritorijos. Reikalavimai žmonių su negalia reikmėms“ patvirtinimo“ (toliau – STR 2.03.01:2001).

1. Projektų įgyvendinimo trukmė – nuo einamųjų metų sausio 1 d. iki einamųjų metų gruodžio 31 d.
2. Projektų veiklos įgyvendinamos vadovaujantis:

5.1. Statybos techninio reglamento STR 1.07.01:2010 „Statybą leidžiantys dokumentai“, patvirtinto Lietuvos Respublikos aplinkos ministro 2010 m. rugsėjo 27 d. įsakymu Nr. D1-826 „Dėl statybos techninio reglamento STR 1.07.01:2010 „Statybą leidžiantys dokumentai“ patvirtinimo“ (toliau – STR 1.07.01:2010), 9 priedo 8 punktu;

5.2. Statybos techninio reglamento STR 1.11.01:2010 „Statybos užbaigimas“, patvirtinto Lietuvos Respublikos aplinkos ministro 2010 m. rugsėjo 28 d. įsakymu Nr. D1-828 „Dėl statybos techninio reglamento STR 1.11.01:2010 „Statybos užbaigimas“ patvirtinimo“ (toliau – STR 1.11.01:2010), 1 priedo 10 punktu.

**II SKYRIUS**

**REIKALAVIMAI PAREIŠKĖJAMS**

1. Pareiškėjams keliami bendrieji reikalavimai:

6.1. pareiškėjas yra Juridinių asmenų registre užregistruota skėtinė neįgaliųjų asociacija;

6.2. pareiškėjas nėra likviduojamas;

6.3. pareiškėjas yra įvykdęs mokesčių ir valstybinio socialinio draudimo įmokų mokėjimo įsipareigojimus pagal Lietuvos Respublikos teisės aktus;

6.4. nevyksta teisminiai ginčai tarp Neįgaliųjų reikalų departamento prie Socialinės apsaugos ir darbo ministerijos (toliau – Neįgaliųjų reikalų departamentas) ir pareiškėjo dėl pareiškėjo padaryto ankstesnių projektų įgyvendinimo sąlygų pažeidimo, taip pat nėra įsiteisėjęs teismo sprendimas, kad pareiškėjas pažeidė kitą sutartį dėl paramos skyrimo iš Europos Sąjungos arba Lietuvos Respublikos valstybės biudžeto, savivaldybių biudžetų ar kitų paramos lėšų.

1. Pareiškėjams keliami specialieji reikalavimai:

7.1. turėti ne mažesnę kaip 5 metų patirtį aplinkos pritaikymo neįgaliesiems srityje, įrodančią pareiškėjo gebėjimus organizuoti statinių pritaikymo neįgaliųjų reikmėms priežiūrą ar kontrolę pagal STR 1.07.01:2010 reikalavimus bei dalyvauti statybos užbaigimo komisijų darbe pagal STR 1.11.01:2010 reikalavimus, tikrinant neįgaliesiems svarbių statinių atitiktį STR 2.03.01:2001;

7.2. turėti pakankamai žmogiškųjų išteklių šių nuostatų 8.1 papunktyje nurodytoms projekto veikloms vykdyti. Specialistai, vykdantys šias veiklas, turi turėti aukštąjį arba jam prilygintą architektūros ar statybos inžinerijos studijų krypties išsilavinimą ir ne trumpesnę kaip 2 metų patirtį aplinkos pritaikymo neįgaliesiems srityje. Šie specialistai gali turėti padėjėjus, turinčius aukštąjį universitetinį arba jam prilygintą architektūros ar statybos inžinerijos studijų krypties išsilavinimą, neatsižvelgiant į turimą patirtį aplinkos pritaikymo neįgaliesiems srityje, arba turinčius aukštesnįjį architektūros ir statybos švietimo srities išsilavinimą ir ne trumpesnę kaip 5 metų patirtį aplinkos pritaikymo neįgaliesiems srityje;

7.3. turėti pakankamai administracinių gebėjimų projekto veikloms vykdyti (pareiškėjo finansininkas turi turėti buhalterio ar auditoriaus kvalifikaciją arba buhalterinę apskaitą turi tvarkyti buhalterines paslaugas teikianti įmonė (įstaiga);

7.4. turėti pakankamai materialinių išteklių (patalpas, reikiamą organizacinę įrangą (kompiuterius, palaikančius spartųjį interneto ryšį, telefonus, skenerius) ir pan.).

**III SKYRIUS**

**PROJEKTŲ REMIAMA VEIKLA**

1. Projektų remiamos veiklos:

8.1. Lietuvos Respublikos statybos leidimų ir statybos valstybinės priežiūros informacinėje sistemoje „Infostatyba“ esančių neįgaliesiems svarbių statinių projektų atitikties statybos techninių reglamentų reikalavimams tikrinimas ir dalyvavimas statybos užbaigimo komisijų darbe tikrinant neįgaliesiems svarbių statinių atitiktį projekto sprendiniams, įgyvendinantiems neįgaliųjų reikalavimus;

8.2. projektuotojų konsultavimas rengiant neįgaliesiems svarbių statinių projektus;

8.3. seminarų, mokymų, konferencijų aplinkos prieinamumo neįgaliesiems klausimais organizavimas;

8.4. aplinkos pritaikymo neįgaliesiems tyrimų vykdymas;

8.5. aplinkos pritaikymo neįgaliesiems metodikų ir rekomendacijų rengimas.

1. Pareiškėjas projekto paraiškoje privalo planuoti vykdyti visas šių nuostatų 8.1 ir 8.2 papunkčiuose nurodytas veiklas, o šių nuostatų 8.3–8.5 papunkčiuose nurodytos veiklos gali būti planuojamos vykdyti kaip papildomos.

**IV SKYRIUS**

**TINKAMOS IR NETINKAMOS FINANSUOTI PROJEKTO IŠLAIDOS**

1. Tinkamos finansuoti projekto vykdymo išlaidos:

10.1. tiesiogiai susijusios su projekto remiama veikla ir būtinos projektui vykdyti;

10.2. planuojamos, atsižvelgiant į vidutines rinkos kainas;

10.3. pagrįstos projekto įgyvendinimo eiga ir planu, savo pobūdžiu ir kiekiu;

10.4. realios ir patiriamos įgyvendinant projektą;

10.5. projekto veiklų vykdytojų (išskyrus buhalterinę apskaitą tvarkančių asmenų), kurie tiesiogiai vykdo projektą (yra įdarbinti pareiškėjo), darbo užmokesčio, socialinio draudimo įmokų, įmokų į Garantinį fondą išlaidos. Jeigu projekto veiklų vykdytojo veikla, susijusi su projekto vykdymu, sudaro tik dalį jo darbo laiko, į projekto išlaidas turi būti skaičiuojamas tik užmokestis už tą laiką, kuris bus skirtas projekto veiklai vykdyti. Detalioje projekto išlaidų sąmatoje nurodomas kiekvieno projekto veiklų vykdytojo darbo laikas (darbo dienų, valandų skaičius per mėnesį arba pareigybės dydis ir darbo trukmė mėnesiais);

10.6. autorinių atlyginimų (pagal autorines sutartis) ir atlygio už suteiktas paslaugas (pagal atlygintinų paslaugų sutartis) išlaidos šių nuostatų 8.3–8.5 papunkčiuose numatytoms veikloms vykdyti, kai autorinius atlyginimus gaunantys asmenys ir (ar) paslaugų teikėjai nėra pareiškėjo darbuotojai;

10.7. įrangai, priemonėms, prekėms ir reikmenims įsigyti, išskiriant trumpalaikį ir ilgalaikį turtą. Ilgalaikiam turtui įsigyti pareiškėjas privalo turėti ne mažesnį kaip 50 procentų finansavimą iš kitų šaltinių;

10.8. telekomunikacijų (ryšių, interneto), pašto išlaidoms apmokėti;

10.9. projekto veiklų vykdytojų transporto išlaidoms (degalams, eksploatacijai, draudimui, transporto priemonių nuomai, transporto bilietams) apmokėti;

10.10. patalpų, skirtų projekto veiklai vykdyti, eksploatavimo išlaidoms (šildymo, elektros energijos, vandens, nuotekų, kitų patalpų priežiūros paslaugų) apmokėti;

10.11. projekto veiklų vykdytojų komandiruočių faktinėms išlaidoms (kelionių į projekto vykdymo vietą ir grįžimo atgal bilietams (išskyrus taksi), dienpinigiams bei apgyvendinimo komandiruočių metu išlaidoms) apmokėti;

10.12. seminarų, mokymų, konferencijų dalyvių maitinimo išlaidoms apmokėti;

10.13. ilgalaikiam materialiajam turtui (patalpoms, technikai) nuomoti;

10.14. ilgalaikiam materialiajam turtui (išskyrus patalpoms) remontuoti;

10.15. bankų ar kitų kredito įstaigų mokesčiai.

1. Tinkamos finansuoti projekto administravimo išlaidos, kurioms gali būti planuojama ne daugiau kaip 10 procentų projektui skiriamų lėšų:

11.1. projekto vadovo ir finansininko, kurie tiesiogiai administruoja projekto veiklas, darbo užmokesčio, valstybinio socialinio draudimo įmokų, įmokų į Garantinį fondą išlaidos. Jei projektą administruojantis darbuotojas dalyvauja ne vien tik projekto administravimo veikloje, tinkamos finansuoti projekto administravimo išlaidos yra tik jo darbo užmokestis už tą laiką, kuris bus skirtas projekto administracinei veiklai atlikti. Detalioje projekto išlaidų sąmatoje nurodomas kiekvieno projektą administruojančio darbuotojo darbo laikas (darbo dienų, valandų skaičius per mėnesį arba kasdienė darbo laiko trukmė ir darbo trukmė mėnesiais);

11.2. kanceliarinėms prekėms įsigyti;

11.3. projektą administruojančių darbuotojų telekomunikacijų (ryšių, interneto), pašto išlaidoms apmokėti;

11.4. projektą administruojančių darbuotojų komandiruočių ir transporto išlaidoms (degalams, transporto priemonių nuomai, transporto bilietams), kelionių faktinėms išlaidoms (kelionių į projekto vykdymo vietą ir grįžimo atgal bilietams (išskyrus taksi), dienpinigiams, apgyvendinimo išlaidoms komandiruočių metu) apmokėti;

11.5. buhalterinių paslaugų išlaidoms apmokėti, jeigu pareiškėjas neturi finansininko.

1. Šių nuostatų 10.5 ir 11.1 papunkčiuose nurodytų asmenų darbo užmokesčio išlaidos ir projekto darbo užmokesčio fondas apskaičiuojamas vadovaujantis:

12.1. Lietuvos Respublikos Vyriausybės 1993 m. liepos 8 d. nutarimu Nr. 511 „Dėl Biudžetinių įstaigų ir organizacijų darbuotojų darbo apmokėjimo tvarkos tobulinimo“ patvirtintų biudžetinių įstaigų ir organizacijų darbuotojų tarnybinių atlyginimų (taikant kitų biudžetinių įstaigų ir organizacijų darbuotojų tarnybinių atlyginimų koeficientus) dydžiais ir kitomis šiame nutarime nustatytomis darbo apmokėjimo sąlygomis;

12.2. Valstybės tarnautojų ir darbuotojų, gaunančių darbo užmokestį iš Lietuvos Respublikos valstybės biudžeto, savivaldybių biudžetų ir valstybės pinigų fondų, darbo užmokesčio fondo apskaičiavimo metodika, patvirtinta Lietuvos Respublikos Vyriausybės 2003 m. kovo 3 d. nutarimu Nr. 280 „Dėl Valstybės tarnautojų ir darbuotojų, gaunančių darbo užmokestį iš Lietuvos Respublikos valstybės biudžeto, savivaldybių biudžetų ir valstybės pinigų fondų, darbo užmokesčio fondo apskaičiavimo metodikos patvirtinimo“. Projekto veiklų vykdytojams gali būti mokami priedai ir priemokos, kurių bendra suma negali viršyti 25 procentų nuo apskaičiuoto bendro projekte dirbančiųjų pagal darbo sutartis atlyginimų dydžio.

1. Projekto dalyvių maitinimo (seminarų, mokymų, konferencijų metu), kelionės į projekto vykdymo vietą ir grįžimo atgal išlaidos negali viršyti Lietuvos Respublikos Vyriausybės 2003 m. gruodžio 2 d. nutarimu Nr. 1515 „Dėl neapmokestinamųjų piniginių kompensacijų dydžių nustatymo“ ir Komandiruočių sąnaudų atskaitymo iš pajamų taisyklėse, patvirtintose Lietuvos Respublikos Vyriausybės 2003 m. sausio 28 d. nutarimu Nr. 99 „Dėl Komandiruočių sąnaudų atskaitymo iš pajamų taisyklių patvirtinimo“, nustatytų dydžių.
2. Visos projektui įgyvendinti reikalingos prekės, darbai ir paslaugos turi būti perkamos vadovaujantis Lietuvos Respublikos viešųjų pirkimų įstatymu.
3. Netinkamos finansuoti išlaidos:

15.1. nesusijusios su remiama veikla;

15.2. dengiamos iš kitų nacionalinių, Europos Sąjungos ar kitų paramos lėšų ir dubliuojančios projekto išlaidas;

15.3. neužregistruotos pareiškėjo apskaitoje bei nepagrįstos patvirtinančių arba išlaidų apmokėjimą įrodančių dokumentų originalais;

15.4. reprezentacinės išlaidos, nurodytos Lietuvos Respublikos valstybės biudžeto lėšų naudojimo reprezentacinėms išlaidoms taisyklėse, patvirtintose Lietuvos Respublikos Vyriausybės 2002 m. birželio 17 d. nutarimu Nr. 919 „Dėl reprezentacinių išlaidų“;

15.5. projekto paraiškos rengimo išlaidos;

15.6. už paimtas paskolas bankui ar kitai kredito įstaigai mokamos palūkanos;

15.7. išperkamosios nuomos išlaidos;

15.8. skirtos baudoms, finansinėms nuobaudoms ir bylinėjimosi išlaidoms, delspinigiams apmokėti;

15.9. patalpų, nuosavybės teise priklausančių pareiškėjui, nuomos projekto veiklai išlaidos.

V SKYRIUS

REIKALAVIMAI PROJEKTŲ PARAIŠKOMS

1. Projekto paraiška rengiama pagal Statinių pritaikymo neįgaliesiems priežiūros projekto paraiškos formą (šių nuostatų 1 priedas).
2. Projekto paraiška susideda iš:

17.1. projekto, parengto pagal paraiškos formą (šių nuostatų 1 priedas), pasirašyto asmens, turinčio teisę veikti pareiškėjo vardu, patvirtinto antspaudu, jei privalo antspaudą turėti;

17.2. priedų, pateikiamų kartu su paraiška:

17.2.1. pareiškėjo įstatų kopijos;

17.2.2. asmens, turinčio teisę veikti pareiškėjo vardu, pasirašytos pažymos, kurioje nurodoma, kad:

17.2.2.1. pareiškėjas nėra likviduojamas;

17.2.2.2. pareiškėjas neturi neįvykdytų mokesčių ir valstybinio socialinio draudimo įmokų mokėjimo įsipareigojimų pagal Lietuvos Respublikos teisės aktus;

17.2.2.3. paraiškoje ir jos prieduose pareiškėjas nepateikė klaidinamos arba melagingos informacijos;

17.2.2.4. nevyksta teisminiai ginčai tarp Neįgaliųjų reikalų departamento ir pareiškėjo dėl pareiškėjo padaryto ankstesnių projektų įgyvendinimo sąlygų pažeidimo, taip pat nėra įsiteisėjęs teismo sprendimas, kad pareiškėjas pažeidė kitą sutartį dėl paramos skyrimo iš Europos Sąjungos arba Lietuvos Respublikos valstybės biudžeto, savivaldybių biudžetų ar kitų paramos lėšų;

17.2.2.5. projekto išlaidos nedubliuoja išlaidų, finansuojamų iš kitų nacionalinių, Europos Sąjungos ar kitų paramos lėšų;

17.2.2.6. projekto finansininkas turi buhalterio ar auditoriaus kvalifikaciją arba buhalterinę apskaitą tvarko buhalterines paslaugas teikianti įmonė (įstaiga);

17.2.3. jei pareiškėjui atstovauja ne jo vadovas – dokumento, patvirtinančio asmens teisę veikti pareiškėjo vardu, originalą ar tinkamai patvirtintą jo kopiją.

1. Paraiška turi būti užpildyta kompiuteriu lietuvių kalba, atspausdinta ir kartu su pridedamais dokumentais tvarkingai susegta, visus paraiškos lapus numeruojant vientisa tvarka.

**VI SKYRIUS**

**PROJEKTŲ PARAIŠKŲ TEIKIMAS**

1. Kvietimas teikti projektų paraiškas skelbiamas Neįgaliųjų reikalų departamento interneto svetainėje adresu www.ndt.lt. Skelbime nurodomas paraiškų priėmimo terminas, laikas ir vieta, adresas, paraiškos forma, Neįgaliųjų reikalų departamento atsakingi darbuotojai. Skelbimas teikti paraiškas skelbiamas ne vėliau kaip iki 2015 m. lapkričio 1 d.
2. Pareiškėjas pateikia vieną projekto paraiškos (užpildytą, pasirašytą ir antspauduotą, jeigu pareiškėjas privalo turėti antspaudą, paraiškos formą ir priedus) originalą. Dokumentų kopijos privalo būti patvirtintos laikantis Dokumentų rengimo taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“, reikalavimų.
3. Kartu su projekto paraiška pateikiama elektroninė projekto paraiškos ir pridedamų dokumentų versija, įrašyta į kompiuterinę laikmeną. Ant elektroninės laikmenos turi būti nurodytas pareiškėjo ir projekto pavadinimai.
4. Projekto paraiška kartu su pridedamais dokumentais turi būti pateikta paštu registruotu laišku arba įteikta pašto kurjerio ar pareiškėjo arba jo įgalioto asmens asmeniškai Neįgaliųjų reikalų departamentui. Jeigu paraiška pateikiama paštu arba per pašto kurjerį, pašto žymoje nurodyta išsiuntimo ar pateikimo siųsti data turi būti ne vėlesnė kaip paskutinė paraiškų pateikimo diena, nurodyta Neįgaliųjų reikalų departamento kvietime teikti projektų paraiškas. Kitais būdais arba kitais adresais pristatytos paraiškos nevertinamos.
5. Pareiškėjas gali pateikti Neįgaliųjų reikalų departamentui ne daugiau kaip vieną projekto paraišką. Jeigu pateikiama daugiau nei viena paraiška, vertinama pirmiausia gauta paraiška.
6. Įteikusiam ar atsiuntusiam projekto paraišką pareiškėjui išsiunčiamas paraiškos registravimo patvirtinimas ne vėliau kaip per 5 darbo dienas nuo paraiškos gavimo Neįgaliųjų reikalų departamente dienos. Jei pareiškėjo atstovas įteikė paraišką asmeniškai, toks patvirtinimas gali būti išduodamas paraiškos pateikimo metu.
7. Visos paraiškos, išsiųstos ar pristatytos asmeniškai po Neįgaliųjų reikalų departamento kvietime teikti projektų paraiškas nustatytos paskutinės paraiškų pateikimo dienos, yra nevertinamos. Pareiškėjui apie tai yra pranešama raštu per 5 darbo dienas nuo paraiškos gavimo.
8. Pareiškėjai, rengdami paraiškas, turi teisę gauti informaciją ir konsultacijas dėl paraiškos pateikimo sąlygų bei jos pildymo, kurias teikia atsakingi Neįgaliųjų reikalų departamento specialistai. Informacija pareiškėjams teikiama iki paskutinės paraiškų pateikimo dienos.

**VII SKYRIUS**

**PROJEKTŲ PARAIŠKŲ VERTINIMAS IR ATRANKA**

1. Paraiškos nevertinamos, jei nustatomas bent vienas iš šių trūkumų:

27.1. nepateikta paraiškos kompiuterinės laikmenos versija;

27.2. paraiška nepasirašyta asmens, turinčio teisę veikti pareiškėjo vardu, neantspauduota (jei pareiškėjas antspaudą privalo turėti) ir nesusegta kartu su pridedamais dokumentais;

27.3. paraiškos forma užpildyta ne kompiuteriu ir (ar) ne lietuvių kalba;

27.4. pareiškėjas neatitinka bent vieno iš šių nuostatų 6 ir 7 punktuose nustatytų reikalavimų;

27.5. paraiška išsiųsta ar pristatyta asmeniškai po paskutinės Neįgaliųjų reikalų departamento kvietime teikti projektų paraiškas nurodytos dienos.

1. Paraiškos atmetamos ir lėšos joms neskiriamos, jeigu:

28.1. pareiškėjas paraiškoje arba jos prieduose pateikė klaidinamą arba melagingą informaciją;

28.2. pareiškėjas bandė gauti konfidencialią informaciją arba daryti įtaką Neįgaliųjų reikalų departamento, Projektų vertinimo ir atrankos komisijos (toliau – Komisija) nariams.

1. Paraiškų vertinimą organizuoja Neįgaliųjų reikalų departamentas. Projektus vertina Komisija, kurią sudaro Lietuvos Respublikos socialinės apsaugos ir darbo ministerijos deleguoti specialistai. Neįgaliųjų reikalų departamento direktorius tvirtina personalinę Komisijos sudėtį bei Komisijos sudarymo ir darbo organizavimo tvarkos aprašą, kuriuo vadovaujasi Komisijos nariai.
2. Kiekvieną projektą įvertina ne mažiau kaip 3 Komisijos nariai. Vertinimas atliekamas pildant projekto vertinimo anketą (šių nuostatų 2 priedas) ir projektui skiriant balus pagal šių nuostatų 31 punkte nurodytus vertinimo kriterijus. Didžiausias galimas projekto įvertinimas yra 75 balai. Finansavimas gali būti skiriamas projektui, surinkusiam ne mažiau kaip 40 balų. Projektai, surinkę mažiau kaip 40 balų, nefinansuojami.
3. Komisijos nariai projektus įvertina ir skiria balus pagal šiuos vertinimo kriterijus:

31.1. projekto įgyvendinimo planas ir eiga;

31.2. projektui reikiamų lėšų pagrindimas;

31.3. projekto numatytai veiklai vykdyti turimi žmogiškieji ištekliai;

31.4. pareiškėjo turimi materialiniai ištekliai projekto veiklai vykdyti.

1. Užpildytas projekto vertinimo anketas Komisijos nariai pateikia Neįgaliųjų reikalų departamentui, kuris apibendrina projektų vertinimo rezultatus ir pateikia juos Komisijai svarstyti. Komisija turi teisę prašyti pareiškėjo pateikti papildomus paaiškinimus dėl ketinamo vykdyti projekto. Pareiškėjas prašomą medžiagą turi pateikti per 5 kalendorines dienas nuo prašymo gavimo dienos.
2. Komisija, apsvarsčiusi Komisijos narių vertinimo rezultatus, ne vėliau kaip per 30 kalendorinių dienų nuo projektų vertinimo anketų pateikimo Neįgaliųjų reikalų departamentui paskutinės dienos parengia rekomendacijas dėl projektų finansavimo.
3. Neįgaliųjų reikalų departamentas, vadovaudamasis Komisijos rekomendacijomis, parengia projektams finansuoti skirtų valstybės biudžeto lėšų paskirstymo projektą ir teikia jį tvirtinti socialinės apsaugos ir darbo ministrui.

**VIII SKYRIUS**

**PROJEKTO FINANSAVIMO SUTARTIES SUDARYMAS IR PRATĘSIMAS**

1. Socialinės apsaugos ir darbo ministrui patvirtinus projektams skirtų lėšų paskirstymą, Neįgaliųjų reikalų departamentas raštu per 15 darbo dienų informuoja pareiškėjus apie projektų finansavimą ir projekto finansavimo sutarčių sudarymą. Apie socialinės apsaugos ir darbo ministro sprendimą dėl projektų, kuriems neskiriamas finansavimas, Neįgaliųjų reikalų departamentas per 15 darbo dienų raštu informuoja pareiškėjus, nurodydamas tokio sprendimo motyvus.
2. Pareiškėjas, gavęs informaciją apie skirtą finansavimą, per 30 kalendorinių dienų nuo pranešimo gavimo dienos pateikia Neįgaliųjų reikalų departamentui patikslintą projektą, atsižvelgdamas į skirtas lėšas bei gautas pastabas ir rekomendacijas. Per nustatytą laikotarpį gavus patikslintą projektą, su pareiškėju pasirašoma projekto finansavimo sutartis, kurioje numatomi projekto vykdymo terminai, skiriamos lėšos, atskaitomybės, atsakomybės, kontrolės, rezultatų viešinimo sąlygos.
3. Jeigu pareiškėjas per 30 kalendorinių dienų nuo informacijos dėl skirto finansavimo gavimo dienos nepateikia Neįgaliųjų reikalų departamentui patikslinto projekto, su juo projekto finansavimo sutartis nesudaroma.
4. Tinkamai įgyvendinus projektą 2016 metais, sutartis gali būti pratęsta 2017 metais, vėliau ir 2018 metais tomis pačiomis sąlygomis, neskelbiant naujo konkurso. Tuo tikslu pareiškėjas iki 2016 metų spalio 1 d. ar 2017 m. spalio 1 d. Neįgaliųjų reikalų departamentui pateikia laisvos formos prašymą pratęsti projekto finansavimą 2017 metų arba 2018 metų laikotarpiui, asmens, turinčio teisę veikti pareiškėjo vardu, pasirašytą laisvos formos pažymą, kad nėra aplinkybių, nurodytų šių nuostatų 17.2.2 papunktyje, patikslintą projektą, parengtą pagal šių nuostatų 1 priedą, projekto įgyvendinimo veiklos, vykdytos iki einamųjų metų spalio 1 d., atitinkamų kalendorinių metų I–III ketvirčių projektų vykdymo ataskaitą, prie kurios pridedama turima su projekto įgyvendinimu susijusi rašytinė medžiaga. Prašymus pratęsti projektų finansavimą svarsto Komisija. Komisija, remdamasi pareiškėjų pateiktomis atitinkamų kalendorinių metų I–III ketvirčių projektų vykdymo ataskaitomis, sprendžia, ar projektas įgyvendinamas ir lėšos panaudotos tinkamai. Komisija, apsvarsčiusi prašymą ir pateiktus dokumentus, iki einamųjų metų gruodžio 20 d. parengia rekomendacijas dėl projektų finansavimo kitais metais. Neįgaliųjų reikalų departamentas, vadovaudamasis Komisijos rekomendacijomis, parengia projektams finansuoti skirtų valstybės biudžeto lėšų paskirstymo projektą ir teikia tvirtinti socialinės apsaugos ir darbo ministrui.
5. Pareiškėjai informuojami apie projektų finansavimo pratęsimą bei sutarčių sudarymą ir pratęstos projekto finansavimo sutartys pasirašomos vadovaujantis šių nuostatų 35–37 punktuose nustatyta tvarka.
6. Projektai, kurių finansavimas pratęstas, finansuojami, įgyvendinami ir kontroliuojami šių nuostatų nustatyta tvarka.
7. Lietuvos Respublikos socialinės apsaugos ir darbo ministerijai skyrus papildomai lėšų projektams finansuoti arba pareiškėjams atsisakius projektui finansuoti skirtų lėšų, arba Neįgaliųjų reikalų departamentui nutraukus projekto finansavimą ir dėl šių priežasčių likus nepanaudotų lėšų, Neįgaliųjų reikalų departamentas raštu informuoja pareiškėjus, kurių projektai finansuojami iš dalies, apie galimybę skirti papildomai lėšų projektams įgyvendinti. Pareiškėjai teikia motyvuotą prašymą bei detalią išlaidų sąmatą papildomam finansavimui gauti, nurodydami projekto veiklas, kurioms bus panaudotos prašomos lėšos. Pareiškėjų prašomos lėšos neturi viršyti atitinkamam projektui iki visiško finansavimo trūkstamos dalies. Papildomo finansavimo prašymus svarsto Komisija. Įvertinusi pareiškėjų prašomų lėšų poreikio pagrįstumą, Komisija pateikia siūlymą dėl papildomų lėšų paskirstymo, kurį tvirtina socialinės apsaugos ir darbo ministras.

**IX SKYRIUS**

**PROJEKTŲ IŠLAIDŲ SĄMATŲ TIKSLINIMAS**

1. Pareiškėjas be Neįgaliųjų reikalų departamento direktoriaus leidimo gali tikslinti projekto išlaidų sąmatą tuo atveju, jeigu nėra įtraukiama nauja išlaidų rūšis ir išlaidų dydžio pakeitimai neviršija 10 procentų tikslinamos bendros išlaidų rūšies eilutės dydžio arba išlaidų dydis mažėja.
2. Kitais nei šių nuostatų 42 punkte numatytais atvejais pareiškėjas turi pateikti Neįgaliųjų reikalų departamento direktoriui pagrįstą prašymą tikslinti projekto išlaidų sąmatą, kartu pateikdamas palyginamąją tikslinamo projekto išlaidų sąmatą. Pareiškėjas gali teikti prašymą tik dėl dar nepatirtų išlaidų tikslinimo, išskyrus tinkamų finansuoti išlaidų sumažėjimo atvejus.
3. Apie Neįgaliųjų reikalų departamento direktoriaus sprendimą dėl projekto išlaidų sąmatos tikslinimo pareiškėjas informuojamas raštu. Pareiškėjas, gavęs leidimą tikslinti projekto išlaidų sąmatą, per 5 darbo dienas nuo informacijos gavimo privalo atitinkamai patikslinti projekto išlaidų sąmatą ir ją pateikti Neįgaliųjų reikalų departamentui.
4. Prašymai tikslinti projekto išlaidų sąmatą teikiami iki einamųjų metų gruodžio 1 d. Vėliau pateikti prašymai nenagrinėjami.
5. Pareiškėjas privalo informuoti Neįgaliųjų reikalų departamentą apie projekte numatytų priemonių vykdymo nutraukimą, sustabdymą arba apie teisės vykdyti numatytas priemones sustabdymą ar panaikinimą. Gavęs tokį pranešimą, Neįgaliųjų reikalų departamentas sustabdo visą arba dalį projekto finansavimo. Pareiškėjui pašalinus pažeidimus, atnaujinus veiklą ir apie tai pranešus Neįgaliųjų reikalų departamentui, atnaujinamas sustabdytas priemonių finansavimas.

**X SKYRIUS**

**PROJEKTŲ ĮGYVENDINIMO KONTROLĖ**

1. Pareiškėjas teikia Neįgaliųjų reikalų departamentui projekto vykdymo, lėšų panaudojimo ir pasiektų rezultatų ataskaitas pagal Neįgaliųjų reikalų departamento direktoriaus patvirtintą tvarkos aprašą.
2. Neįvykdęs prisiimtų įsipareigojimų, pareiškėjas grąžina lėšas, kurių dydis atitinka neįvykdytų įsipareigojimų dalį.
3. Neįgaliųjų reikalų departamentas kontroliuoja finansuojamų projektų įgyvendinimą ir valstybės biudžeto lėšų tikslinį naudojimą, tai yra tikrina einamaisiais kalendoriniais metais (įgyvendinant projektą) ir (arba) pasibaigus kalendoriniams metams (baigus įgyvendinti projektą):

49.1. ar vykdomos priemonės atitinka šių nuostatų reikalavimus;

49.2. kaip tikslingai pareiškėjas naudoja projektui finansuoti skirtas lėšas, ar faktinės išlaidos atitinka sąmatose planuotas, ar teisingi ataskaitose teikiami duomenys, ar teisingai įtraukiamos į apskaitą valstybės biudžeto lėšomis dengiamos išlaidos, ar valstybės biudžeto lėšos naudojamos efektyviai ir pasiekiamas planuotas rezultatas;

49.3. ar laikomasi teisės aktų ir projekto finansavimo sutarties nuostatų.

Neįgaliųjų reikalų departamentas nutraukia projekto finansavimo sutartį su pareiškėju, ir skirtos lėšos turi būti grąžinamos, kai:

50.1. Neįgaliųjų reikalų departamentas nustato, kad skirtos lėšos naudojamos ne pagal paskirtį;

50.2. Neįgaliųjų reikalų departamentas nustato esminių sutarties pažeidimų;

50.3. paaiškėja, kad šių nuostatų 17.2.2 papunktyje nurodytoje pažymoje buvo pateikta klaidinama ar melaginga informacija.

1. Neįgaliųjų reikalų departamentas kasmet iki birželio 1 d. teikia Lietuvos Respublikos socialinės apsaugos ir darbo ministerijai informaciją apie tikslinį valstybės biudžeto lėšų panaudojimą įgyvendinant projektus.

**XI SKYRIUS**

**BAIGIAMOSIOS NUOSTATOS**

1. Pareiškėjai turi skleisti informaciją (vietinėje spaudoje ir pagal galimybes kitose viešosios informacijos ir visuomenės informavimopriemonėse) apie įgyvendinamus projektus. Skelbdami ir skleisdami informaciją apie projektą, pareiškėjai turi nepažeisti Lietuvos Respublikos įstatymų ir kitų teisės aktų reikalavimų, laikytis viešosios tvarkos ir nurodyti, kad projektui lėšų skyrė Lietuvos Respublikos socialinės apsaugos ir darbo ministerija.
2. Projektai finansuojami iš Lietuvos Respublikos valstybės biudžete Lietuvos Respublikos socialinės apsaugos ir darbo ministerijai patvirtintų asignavimų pagal programas.
3. Sprendimai dėl finansavimo gali būti skundžiami Lietuvos Respublikos administracinių bylų teisenos įstatymo nustatyta tvarka.
4. Už pateiktos informacijos ir duomenų tikslumą, gautų lėšų buhalterinės apskaitos tvarkymą pareiškėjas atsako Lietuvos Respublikos įstatymų nustatyta tvarka.
5. Informacija, susijusi su projektų paraiškų atranka ir projektų finansavimu, pateikiama Neįgaliųjų reikalų departamento interneto svetainėje adresu www.ndt.lt.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_